નવી દિલ્હી- સંરક્ષણ મંત્રાલયે ઈન્ડિયન નેવી માટે 217 અબજ રુપિયાની કિંમતના 111 હેલિકોપ્ટર ખરીદવાની યોજનાને મંજૂરી આપી દીધી છે. વધુમાં સંરક્ષણ મંત્રાલયએ એમ પણ જણાવ્યું કે, ‘મેક ઈન ઈન્ડિયા’ યોજના અંતર્ગત આ હેલિકોપ્ટરનું નિર્માણ ભારતમાં કરવામાં આવશે. આ યોજનાનું પ્રારંભિક ધ્યેય ચાર પ્રકારના સૈન્ય સામાન જેવાં કે, ફાઈટર એરક્રાફ્ટ, હેલિકોપ્ટર, સબમરીન અને સશસ્ત્ર વાહનો તૈયાર કરવાનું છે. સંરક્ષણ સામાનની ખરીદી માટેની આ નીતિ વર્ષ-2017ના મે મહિનામાં રજૂ કરવામાં આવી હતી. જે અંતર્ગત આ પ્રકારની નીતિનું માળખું તૈયાર કરવામાં આવ્યું છે. જેથી કોઈ વિદેશી વિક્રેતા દ્વારા ટ્રાન્સફર ટેકનોલોજીના આધારે ભારતીય કંપનીઓ ભારતમાં જ સંરક્ષણ સાધનોનું ઉત્પાદન કરી શકે છે.